KIRJALLINEN KYSYMYS E-1237/01 esittäjä(t): Hiltrud Breyer (Verts/ALE) komissiolle. Tanskalle kuuluvien Färsaarten valaanpyynti.



Virallinen lehti nro 340 E , 04/12/2001 s. 0201 - 0202



KIRJALLINEN KYSYMYS E-1237/01 esittäjä(t): Hiltrud Breyer (Verts/ALE) komissiolle (26. huhtikuuta 2001) Aihe: Tanskalle kuuluvien Färsaarten valaanpyynti Koska Tanskalle kuuluvien Färsaarten pallopäävalaiden pyynti, joka on verinen tapa vaalia saaren perinteitä, on herättänyt julkisuudessa jo pitkään laajaa närkästystä, esitän teille seuraavat kysymykset: 1. Saksan eläinsuojelulain 1 §:ssä sanotaan, ettei millekään eläimelle saa aiheuttaa kärsimystä ilman järkevää syytä. Färsaarten valaanpyynnissä kokonaisia pitkäeväpallopäiden parvia joutuu julmaan kuolinkamppailuun. Jopa tiineenä olevia naarasvalaita ja vastasyntyneitä poikasia tapetaan. Miten tämä sopii yhteen eurooppalaisten eläinsuojelunäkemysten kanssa? 2. Onko oikein, että Tanska viittaa Färsaarten omaan vastuuseen sisäisissä asioissa (kulttuurinäkökohtiin), kun on kysymys kokonaisten valasperheiden teurastamisesta, mutta käyttää kuitenkin vuosittain näiden Pohjois-Atlantin saarten tukemiseen julkisista varoista noin 140 miljoonaa euroa? 3. Mielipidetutkimusten mukaan Tanskan kansa vastustaa Färsaarten valaiden tappamista. Myös kansainväliset terveysjärjestöt varoittavat raskasmetallien saastuttaman pallopäävalaan lihan syömisestä. Miten voi olla mahdollista, että kaikki nämä tosiseikat jätetään huomioimatta? 4. Onko oikein, että valtaosa näiden tapettujen merinisäkkäiden lihasta ei päädy ravinnoksi vaan kaatopaikalle? 5. Mitä syitä Tanskalla oli äänestää ainoana Euroopan valtiona kansainvälisen valaanpyyntikomission (IWC) viime kokouksessa Australian ja Uuden-Seelannin välille suunnitellun valaidensuojelualueen perustamista vastaan ja tukea siten Norjaa ja Japania, jotka kannattavat valaanpyyntiä? 6. Euroopan entiset valaanpyyntivaltiot, kuten Portugali, Espanja ja Iso-Britannia, ovat luopuneet aikoja sitten valaanpyyntiperinteistään eivätkä ole kärsineet sen vuoksi kulttuurisesta menetyksestä. Onko komissio samaa mieltä, että Tanskalle kuuluvien Färsaarten pitäisi toimia samalla tavalla? Margot Wallströmin komission puolesta antama vastaus (20. kesäkuuta 2001) Valaita suojellaan tarkasti luontotyyppidirektiivillä(1), jonka mukaan jäsenvaltioiden on ryhdyttävä toimiin valaiden säilyttämiseksi. EY:n perustamissopimusta ei kuitenkaan sovelleta Färsaariin(2). Täten säädökset, jotka pohjautuvat perustamissopimukseen ja joiden tarkoituksena on luonnonsuojelu, eivät koske Färsaaria. Yhteisö ei tue minkäänlaista valaanpyyntiä eikä valaanpyynnistä saatujen tuotteiden kauppaa. Komissiolla ei ole tarkkoja tietoja valaanlihan saastumisesta eikä siitä, minne lihaa viedään. Komissio on jo kauan tukenut valaan kaupallisen pyynnin lopullista kieltämistä(3). Erimielisyydet eri jäsenmaiden välillä ovat kuitenkin estäneet yhteisöä muodostamasta yhteistä kantaa kuulumisesta kansainväliseen valaanpyyntikomissioon (IWC). Muihin arvoisan parlementin jäsenen esittämiin kysymyksiin vastaaminen, erityisesti kysymyksiin 2 ja 5, on tanskalaisten viranomaisten tehtävä, sillä komissio ei pysty antamaan niihin vastausta. (1) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, EYVL L 206, 22.7.1992. (2) Tanskan kuningaskunnan, Irlannin, Norjan kuningaskunnan sekä Ison-Britannian ja Pohjois-Irlannin yhdistyneen kuningaskunnan Euroopan yhteisöihin liittymistä koskevat asiakirjat, liittymisehdoista ja perustamissopimusten muutoksista tehty asiakirja, toinen osa: perustamissopimusten muutokset, osasto II, muut muutokset, 27 artikla, EYVL L 73, 27.3.1972. Euroopan yhteisön perustamissopimus, 299 artiklan (ent. 227 artikla) 6 kohdan a alakohta. (3) Komission tiedonanto valaiden säilyttämisestä kansainvälisen valaanpyyntikomission yhteydessä, Communication from the Commission to the Council concerning the conservation of whales within the framework of the International Whaling Commission, COM(92) 316 final.